Štatút Rady ministra školstva, vedy, výskumu a športu Slovenskej republiky pre šport

Zmeny: Príkaz ministra č. 53/2018 (účinnosť 11. 12. 2018)

Článok 1	
Úvodné ustanovenie

Štatút Rady ministra školstva, vedy, výskumu a športu Slovenskej republiky pre šport upravuje pôsobnosť, zloženie a činnosť Rady ministra školstva, vedy, výskumu a športu Slovenskej republiky pre šport  (ďalej len „rada“).
Článok 2	
Pôsobnosť rady

(1)	Rada je poradný orgán ministra školstva, vedy, výskumu a športu Slovenskej republiky (ďalej len „minister“) pre oblasť športu.

(2)	Cieľom činnosti rady je
a)	zabezpečenie spolupráce všetkých zainteresovaných subjektov, ktoré sa podieľajú na plnení úloh spojených so športovou reprezentáciou Slovenskej republiky (ďalej len „športová reprezentácia“), s vrcholovým športom a prípravou talentovaných športovcov a
b)	zlepšovanie úrovne a efektivity športovej reprezentácie, prípravy vrcholových športovcov, výberu a prípravy talentovaných športovcov, financovania športu, koordinácie výstavby športovej infraštruktúry a športovej infraštruktúry národného významu a koordinácie významných súťaží. 

(3)	Rada najmä 
a)	pripravuje návrhy a odporúčania v oblasti
1.	koncepcie rozvoja športu,
2.	športovej reprezentácie,
3.	rezortných športových stredísk,
4.	výberu a prípravy talentovaných športovcov,
5.	organizovania významných súťaží v Slovenskej republike,
6.	materiálno-technického zabezpečenia a rozvoja športovej infraštruktúry a športovej infraštruktúry národného významu,
7.	riadenia a financovania športu,
8.	vrcholového športu,
9.	univerzitného športu,
10.	športu pre všetkých,
11.	školského športu,
12.	prípravy všeobecne záväzných právnych predpisov a iných materiálov v oblasti športu,
b)	posudzuje a prerokúva
1.	návrhy na používanie štátnych symbolov Slovenskej republiky  na účely športovej reprezentácie,
2.	návrhy na finančné ocenenie športových reprezentantov za dosiahnuté výsledky,
3.	návrhy na udelenie čestných štátnych titulov športovcom a športovým odborníkom,
4.	návrhy na optimalizáciu financovania športu,
5.	návrhy na výstavbu, modernizáciu alebo rekonštrukciu športovej infraštruktúry národného významu,
6.	strednodobé plány významných súťaží organizovaných v Slovenskej republike,
7.	ďalšie otázky súvisiace s plnením štátnej politiky v oblasti športu.

Článok 3	
Zloženie rady

(1)	Rada pozostáva z predsedu, podpredsedu a ďalších členov rady. Členov rady vymenúva a odvoláva minister. 

(2)	Predsedom rady je minister. Podpredsedom rady je člen rady určený ministrom. 

(3)	Rada má tajomníka, ktorým je zamestnanec Ministerstva školstva, vedy, výskumu a športu Slovenskej republiky (ďalej len „ministerstvo“) určený ministrom. Tajomník rady nie je členom rady.

(4)	Členmi rady okrem predsedu sú 
a)	zástupca Slovenského olympijského výboru,
b)	zástupca Slovenského paralympijského výboru, 
c)	zástupcovia rezortných športových stredísk,
d)	ďalší odborníci v oblasti športu. 

(5)	Členstvo v rade je dobrovoľné, nezastupiteľné a čestné bez nároku na odmenu.

(6)	Funkčné obdobie členov rady okrem predsedu rady je štvorročné.

(7)	Členstvo v rade zaniká 
a)	uplynutím funkčného obdobia,
b)	skončením výkonu funkcie v inštitúcii podľa odseku 4, s ktorou je členstvo v rade spojené,
c)	doručením písomného oznámenia predsedovi rady o vzdaní sa členstva v rade, 
d)	odvolaním,
e)	smrťou člena rady alebo vyhlásením člena rady za mŕtveho.

(8)	Ak zanikne členstvo niektorému z členov rady, minister na jeho miesto vymenuje ďalšieho člena, ktorého funkčné obdobie trvá do uplynutia funkčného obdobia pôvodného člena rady.

(9)	Rada si môže podľa potreby vytvárať pracovné skupiny, ktorých predsedov a členov vymenúva a odvoláva predseda rady.

Článok 4	
 Práva a povinnosti členov rady a tajomníka rady

(1)	Predseda rady najmä
a)	zastupuje radu navonok,
b)	riadi činnosť rady,
c)	zvoláva a vedie rokovanie rady a určuje jeho program a
d)	schvaľuje zápisnicu z rokovania rady,
e)	rozhoduje o použití hlasovania per rollam,
f)	schvaľuje záznam po hlasovaní per rollam.

(2)	Podpredseda rady zastupuje predsedu rady počas jeho neprítomnosti v rozsahu jeho práv a povinností alebo v rozsahu, ktorým ho predseda rady poverí.
(3)	Člen rady je oprávnený
a)	predkladať iniciatívne návrhy, podnety a materiály, ktoré sa týkajú pôsobnosti a činnosti rady,
b)	vyjadrovať sa k prerokovávaným materiálom,
c)	navrhovať body do programu rokovania rady a zmeny programu a
d)	hlasovať o predložených návrhoch uznesení.

(4)	Člen rady je povinný
a)	zúčastňovať sa rokovaní rady,
b)	plniť  úlohy vyplývajúce z činnosti rady.

(5)	Tajomník rady
a)	zodpovedá za administratívne a organizačné zabezpečenie činnosti rady,
b)	zúčastňuje sa rokovaní rady bez hlasovacieho práva,
c)	distribuuje program a prerokúvané materiály členom rady,
d)	vyhotovuje návrh zápisnice z rokovania rady a
e)	doručuje členom rady schválenú zápisnicu do 15 pracovných dní od konania rokovania rady.

Článok 5	
Zásady rokovania a rozhodovania rady

(1)	Zasadnutia rady sa konajú podľa potreby z podnetu predsedu rady.  V odôvodnenom prípade môže predseda rady zvolať aj mimoriadne zasadnutie. Predseda rady zvolá mimoriadne zasadnutie rady vždy na základe žiadosti nadpolovičnej väčšiny členov rady. 

(2)	Pozvánku, program zasadnutia a návrhy prerokúvaných materiálov rady zasiela tajomník rady členom rady najmenej sedem pracovných dní pred zasadnutím rady.

(3)	Na rokovaní rady sa so súhlasom predsedajúceho zúčastňujú podľa potreby aj prizvaní odborníci.

(4)	Rada rokuje na základe zaslaného programu. O návrhu na zmenu programu rokovania rady rozhoduje predsedajúci na začiatku rokovania rady.

(5)	Rada je uznášaniaschopná, ak je na jej zasadnutí prítomná nadpolovičná väčšina všetkých jej členov. Ak rada nie je uznášaniaschopná do 30 minút po oznámenom začiatku zasadnutia rady, predsedajúci rokovanie rady ukončí. Predseda rady v takom prípade zvolá ďalšie zasadnutie rady do siedmich dní.

(6)	Rada prijíma svoje závery formou uznesenia, ktoré majú odporúčací charakter. Uznesenie je prijaté, ak zaň hlasovala nadpolovičná väčšina prítomných členov rady. Pri rovnosti hlasov rozhoduje hlas predsedu rady, počas jeho neprítomnosti hlas predsedajúceho. 

(7)	Uznesenia sú súčasťou zápisnice z  rokovania.  Zápisnica obsahuje najmä dátum, čas a miesto rokovania rady, program rokovania, výsledky hlasovania členov rady a prijaté uznesenia; prílohou zápisnice je prezenčná listina. Zápisnicu overuje overovateľ, ktorého si rada zvolí na začiatku každého zasadnutia spomedzi svojich členov. 

(8)	V odôvodnených prípadoch je možné na základe rozhodnutia predsedu rady hlasovať  per rollam. Všetky úkony vykonané v súvislosti s hlasovaním per rollam sa vykonávajú elektronickou formou.

(9)	Pri hlasovaní per rollam tajomník rady zašle v elektronickej forme členom rady materiál a návrh uznesenia. Členovia rady svoje vyjadrenia zasielajú na adresu elektronickej pošty určenú tajomníkom rady v lehote určenej predsedom rady, ktorá je najmenej tri pracovné dni. Nevyjadrenie sa člena rady v určenej lehote sa považuje za nesúhlas. Uznesenie je prijaté, ak nadpolovičná väčšina všetkých členov rady vyjadrila s jeho návrhom súhlas.

(10)	Po ukončení hlasovania per rollam tajomník rady vyhodnotí výsledky hlasovania a o hlasovaní vypracuje záznam, ktorý schvaľuje svojím podpisom predseda rady. Záznam o výsledkoch hlasovania rady použitím hlasovania per rollam spolu s uznesením  rady doručí tajomník rady členom rady najneskôr do 10 pracovných dní odo dňa ukončenia hlasovania.

Článok 6	
Zabezpečenie činnosti rady

Činnosť rady po finančnej, materiálnej a technickej stránke zabezpečuje ministerstvo.

Článok 7	
Záverečné ustanovenia

Zmeny a doplnenia tohto štatútu schvaľuje minister. 

Obsah
Štatút Rady ministra školstva, vedy, výskumu a športu Slovenskej republiky pre šport
Článok 1	Úvodné ustanovenie
Článok 2	Pôsobnosť rady
Článok 3	Zloženie rady
Článok 4	Práva a povinnosti členov rady a tajomníka rady
Článok 5	Zásady rokovania a rozhodovania rady
Článok 6	Zabezpečenie činnosti rady
Článok 7	Záverečné ustanovenia
Obsah